Ki projet Bondié ena pou la terre ek pou bann dimoune? | Ki la Bible enseigné\nKi projet Bondié ena pou la terre?\nKi projet Bondié ena pou bann dimoune?\nKi accusation finn faire kont Bondié?\nDan l’avenir, couma la vie pou été lor la terre?\n1. Ki projet Bondié ena pou la terre?\nPROJET ki Bondié ena pou la terre li vrai-mem extraordinaire. Jéhovah envie trouve la terre rempli ar bann dimoune ki heureux ek en bonne santé. La Bible dire: “Bondié ti faire enn jardin en Éden” ek Li ti “faire la terre produire tou qualité pié ki joli pou guetté ek ki bon pou mangé.” Apré ki Bondié ti crée premier zom ek premier femme, Adam ek Ève, Li ti mette zot dan sa joli l’endroit-la ek li ti dire zot: “Gagne beaucoup zenfant, rempli la terre ek cultive li.” (Genèse 1:28; 2:8, 9, 15) Alors, li ti dan projet Bondié ki bann dimoune gagne zenfant, ki zot faire la terre entier vinn enn paradi, ek ki zot prend soin bann zanimo.\n2. (a) Couma nou koné ki projet Bondié concernant la terre pou realisé? (b) Ki la Bible dire concernant la vie pou touletan?\n2 Eski ou pensé ki enn jour, Jéhovah pou reussi realise so projet pou faire bann dimoune vive lor enn la-terre transformé en paradi? Guette seki Bondié dire: “Oui mo finn dire sa; ek mo pou faire sa arrivé aussi.” (Isaïe 46:9-11; 55:11) Oui, seki Bondié envie faire, nou sur ki Li pou faire li! Li dire ki Li “pa finn crée [la terre] pou nanyin” mais Li “finn forme la terre pou ki dimoune reste lor la.” (Isaïe 45:18) Ki qualité dimoune Bondié ti envie trouvé lor la terre? Ek pou comié lé-temps? La Bible reponn: “Bann dimoune juste pou possede la terre, ek zot pou reste lor la pou touletan.”—Psaume 37:29; Révélation 21:3, 4.\n3. Ki condition bien triste existé zordi lor la terre, ek ki question sa soulevé?\n3 Couma ou trouvé ou-mem, sa pankor arrivé. Dimoune tombe malade, zot mort; zot mem laguerre ek touye zot camarade. Ena enn kitsoz ki’nn mal tourné. Mais, surement Bondié pa ti envie trouve la terre vinn couma seki nou trouvé zordi! Mais ki finn arrivé? Kifer projet Bondié pa finn realisé? Okenn livre ki dimoune inn ecrire pa pou kapav explik nou sa, parski problem-la inn commencé dan le ciel.\nENN L’ENNEMI APPARETTE\n4, 5. (a) En realité kisannla ki ti koz avek Ève a travers enn serpent? (b) Couma enn dimoune ki ti bon ek honnete, kapav vinn enn voleur?\n4 Premier livre la Bible dire nou ki enn l’ennemi Bondié ti apparette dan jardin Éden. La Bible decrire li couma “enn serpent,” mais li pa ti zis enn zanimo. Dernier livre la Bible identifié li couma enn kikenn “ki appel Diable ek Satan, ki pé mette tou bann dimoune lor la terre entier dan l’erreur.” Li appel aussi “serpent originel.” (Genèse 3:1; Révélation 12:9) Sa ange-la li puissant ek li enn creature spirituel invisible. Li ti servi enn serpent pou koz avek Ève, pareil couma certain dimoune kapav faire croire ki zot la-voix sorti dan enn marionnette. Surement ki sa creature spirituel-la ti present kan Bondié ti prepare la terre pou bann dimoune.—Job 38:4, 7.\n5 Parski tou seki Jéhovah inn crée, li parfait, alors couma “le Diable,” ‘sa Satan-la’ finn existé? En dé-trois mot, li enn parmi bann ange, ek li finn faire li-mem vinn enn Diable. Couma sa finn arrivé? Nou koné ki zordi enn dimoune ki ena enn bon reputation ek ki honnete, kapav vinn enn voleur. Couma sa kapav arrivé? Sa dimoune-la kapav laisse enn mauvais desir developpé dan so leker. Si li contigne pense sa, sa mauvais desir-la kapav vinn bien fort. Lerla, si li gagne l’occasion, li kapav faire sa mauvais kitsoz ki li ti pé pensé-la.—Jacques 1:13-15.\n6. Couma enn ange finn vinn Satan le Diable?\n6 Sa-mem ki ti arrive Satan le Diable. Sans doute li ti tann Bondié dire Adam ek Ève gagne bann zenfant ek rempli la terre. (Genèse 1:27, 28) Surement Satan ti dire dan so leker: ‘Au lieu zot adore Bondié, tou sa dimoune-la ti kapav adore moi!’ Satan finn contigne pense lor la. Alors, li finn laisse enn mauvais desir developpé dan so leker. Plitar, li ti al embete Ève ek li ti koz menti lor Bondié. (Genèse 3:1-5) C’est coumsa ki li finn vinn “Diable,” ki vedir “Calomniateur” (enn kikenn ki koz menti pou gate reputation so prochain). En mem temps, li finn vinn “Satan,” ki vedir “Opposant.”\n7. (a) Kifer Adam ek Ève finn mort? (b) Kifer tou descendant Adam ek Ève vinn vieux ek mort?\n7 Satan le Diable finn embete Adam ek Ève ek finn servi bann mensonge pou pousse zot pou desobeir Bondié. (Genèse 2:17; 3:6) Resultat: finalement zot inn mort, pareil couma Bondié ti dire pou arrive zot si zot desobeir. (Genèse 3:17-19) Parski Adam inn vinn imparfait kan li ti faire peché, li finn transmette sa peché-la so bann descendant. (Romains 5:12) Pou explik sa, anou prend enn l’exemple. Si nou prend enn moule pou faire di-pain, ek ki moule-la cabossé, ki pou arrive tou di-pain ki sorti dan sa moule-la? Chaque di-pain pou deformé, setadir li pou ena enn defaut. Li pareil, chaque dimoune finn herite “defaut” ou-soit imperfection Adam. A cause sa-mem tou dimoune vinn vié ek mort.—Romains 3:23.\n8, 9. (a) Ki accusation Satan finn lancé? (b) Kifer Bondié pa ti touye bann rebel dé-suite?\n8 Kan Satan ti pousse Adam ek Ève pou faire peché, avredir li ti pé dirige enn rebellion. Li ti pé defié maniere ki Jéhovah dirigé. En realité, Satan ti pé dire: ‘Bondié enn mauvais dirigeant. Li koz menti ek Li prive so bann serviteur bann bon kitsoz. Bann dimoune pa bizin Bondié pou dirige zot. Zot kapav decidé par zot-mem seki bon ek seki pa bon. Zot pou pli bien si moi mo dirige zot.’ Ki Bondié ti pou bizin faire, face ar sa l’accusation-la? Cer tain pensé ki tou seki Bondié ti ena pou faire, c’est touye sa bann rebel-la. Mais eski sa ti pou reponn sa l’accusation-la? Eski sa ti pou prouvé ki fason Bondié dirigé, li juste?\n9 La justice Jéhovah pa ti permette Li touye dé-suite sa bann rebel-la. Pou prouvé ki Satan enn menteur, ek pou reponn sa l’accusation-la couma bizin, Jéhovah inn decidé pou laisse le temps passé. Alors, Bondié inn decidé ki pou enn certain lé-temps, Li pou laisse bann dimoune dirige zot-mem, avek l’influence Satan. Chapitre 11 dan sa livre-la pou expliké kifer Jéhovah finn agir coumsa, ek kifer Li finn laisse tou sa lé-temps-la passé avant ki Li reglé sa bann question-la. Asterla, pose ou-mem sa question-la: Eski Adam ek Ève ti ena raison pou croire Satan, ki jamais pa finn faire nanyin pou zot? Eski zot ti ena raison pou croire ki Jéhovah, ki finn donne zot tou seki zot ti ena, Li enn grand menteur? Ki ou ti pou faire, ou?\n10. Couma ou kapav montré ki ou dan coté Jéhovah, pou Li reponn sa l’accusation ki Satan inn lancé-la?\n10 Li bon ki nou reflechi lor sa bann question-la parski sakenn parmi nou bizin faire face ar mem situation. Oui, ou ena l’occasion pou montré ki ou dan coté Jéhovah, pou Li reponn sa l’accusation ki Satan inn lancé-la. Ou kapav accepté Jéhovah couma ou dirigeant ek faire ou part pou montré ki Satan li enn menteur. (Psaume 73:28; Proverbes 27:11) Malheureusement, parmi tou dimoune ki lor la terre zordi, zis enn tigit ki finn faire sa choix-la. Sa souleve enn question bien important: Eski la Bible vrai-mem enseigné ki Satan pé dirige le monde?\nKISANNLA KI PÉ DIRIGE LE MONDE?\nCouma Satan ti pou kapav offert Jésus tou bann royaume ki ena lor la terre si tou sa pa ti pou li?\n11, 12. (a) Couma enn tentation ki Jésus finn gagné, montré ki Satan pé dirige le monde? (b) Ki lezot preuve montré ki Satan li-mem chef sa lé-monde-la?\n11 Jamais Jésus finn douté ki Satan pé dirige le monde. Par enn mirak, Satan ti montré Jésus “tou bann gouvernement dan le monde ek zot la-gloire.” Lerla, Satan ti faire sa promesse-la avek Jésus: “Mo pou donne toi tou sa bann kitsoz-la, si to tombe devant moi ek to adore moi.” (Matthieu 4:8, 9; Luc 4:5, 6) Pense enn coup. Si vrai-mem Satan pa ti pé dirige tou sa bann royaume-la, eski sa l’offre-la ti pou kapav vinn enn tentation pou Jésus? Jésus pa ti nié ki tou sa bann gouvernement-la ti pou Satan. Surement li ti pou faire li si sa pa ti vrai.\n12 Bien-sur, Jéhovah Li-mem ki Bondié Tout Puissant, Createur l’univers ki extraordinaire. (Révélation 4:11) Pourtant, pena okenn place dan la Bible ki dire ki Jéhovah ou-soit Jésus Christ pé dirige sa lé-monde-la. Au contraire, Jésus ti dire clairement ki Satan li-mem ‘chef sa lé-monde-la.’ (Jean 12:31; 14:30; 16:11) La Bible-mem dire ki Satan le Diable li “bondié sa system-la.” (2 Corinthiens 4:3, 4) Concernant sa adversaire-la, l’apotre Jean ti ecrire: ‘Le monde entier li dan pouvoir Satan.’—1 Jean 5:19.\nCOUMA LE MONDE SATAN POU DISPARETTE\n13. Kifer enn nouveau lé-monde li necessaire?\n13 Chaque l’année ki passé, le monde pé vinn pli dangereux. Partout ena la-guerre, ena bann politicien malhonnete, ena bann chef religieux hypocrite, ek ena bann criminel ki jamais pa pou changé. Li impossible pou change sa lé-monde-la. La Bible dire ki l’heure finn approché pou Bondié detruire sa mauvais lé-monde-la pendant la guerre Har–Maguédôn. Sa lé-monde-la pou remplacé par enn nouveau lé-monde kot pou ena la justice.—Révélation 16:14-16.\n14. Kisannla Bondié inn choisir pou dirige so Royaume ek couma sa ti predire?\n14 Jéhovah finn choisir Jésus Christ pou dirige So Royaume, setadir So gouvernement ki dan le ciel. Bien longtemps avant, la Bible ti predire: “Enn zenfant inn né pou nou, inn donne nou enn garson; ek gouvernement-la pou reste lor so zepaule: ek pou appel li . . . Prince de Paix. So gouvernement pou vinn pli grand ek so la-paix jamais pa pou fini.” (Isaïe 9:6, 7, King James Version) Concernant sa gouvernement-la, Jésus ti montré nou prié coumsa: “Ki to royaume vini. Ki to volonté faire lor la terre pareil couma dan le ciel.” (Matthieu 6:10) Plitar dan sa livre-la nou pou trouvé ki Royaume Bondié pou detruire tou bann gouvernement ki ena dan sa lé-monde-la, ek li pou remplace zot tou. (Daniel 2:44) Lerla, Royaume Bondié pou faire la terre entier vinn enn paradi.\nENN NOUVEAU LÉ-MONDE PÉ KOSTÉ!\n15. Ki “nouveau la-terre” representé?\n15 La Bible donne nou sa l’assurance-la: “Dapré promesse [Bondié], nou pé attann enn nouveau lé-ciel ek enn nouveau la-terre, kot pou ena la justice.” (2 Pierre 3:13; Isaïe 65:17) Parfois, dan la Bible, l’expression “la terre” vedir bann dimoune ki vive lor la terre. (Genèse 11:1) Alors, sa “nouveau la-terre” kot pou ena la justice-la, represente bann dimoune ki forme enn societé ki Bondié approuvé.\n16. Ki joli cadeau Bondié pou donne bann dimoune ki Li approuvé, ek ki nou bizin faire pou gagne sa?\n16 Jésus ti promette ki dan sa nouveau lé-monde ki pé kosté-la, bann dimoune ki Bondié approuvé, pou gagne enn joli cadeau: “la vie eternel.” (Marc 10:30) S’il vous plait, ouvert ou la-Bible dan Jean 3:16 ek 17:3, ek lire seki Jésus inn dire lor seki nou bizin faire pou gagne la vie eternel. Asterla anou guetté ki benediction Bondié pou donne bann ki merite sa joli cadeau-la, kan la terre pou vinn enn paradi.\n17, 18. Couma nou kapav sur ki pou ena la paix ek securité partout lor la terre?\n17 Mechanceté, la guerre, crime ek violence pou disparette. “Mauvais dimoune nepli pou existé . . . Mais bann ki ena l’humilité pou possede la terre.” (Psaume 37:10, 11) Pou ena la paix parski ‘Bondié pou faire la guerre arreté partout lor la terre.’ (Psaume 46:9; Isaïe 2:4) Lerla, bann “dimoune ki juste pou germé, ek pou ena la paix en abondance, ziska ki la lune nepli existé”—sa vedir pou touletan!—Psaume 72:7.\n18 Bann ki adore Jéhovah pou vive en securité. Dan lepok ki ti ecrire la Bible, tant ki bann Israélite ti obeir Jéhovah, zot ti vive en securité. (Lévitique 25:18, 19) Li pou vrai-mem extraordinaire pou konn mem securité dan Paradi!—Isaïe 32:18; Mika 4:4.\n19. Couma nou koné ki pou ena mangé en abondance dan le monde nouveau?\n19 Nepli pou ena la famine. Enn ecrivain Psaume ti chanté: “Pou ena la grain en abondance lor la terre, ek la-haut lor bann montagne, pou ena plus ki bizin.” (Psaume 72:16) Jéhovah pou beni so bann serviteur juste, ek “la terre li-mem pou vrai-mem donne so recolte.”—Psaume 67:6.\n20. Kifer nou kapav sur ki la terre entier pou vinn enn paradi?\n20 La terre entier pou vinn enn paradi. Pou ena bann joli lakaz neuf, ek bann joli jardin lor bann terrain ki bann mauvais dimoune finn gaté avant. (Isaïe 65:21-24; Révélation 11:18) Tigit par tigit la terre entier pou vinn joli ek fertile pareil couma jardin Éden. Jamais Bondié pou manké ouvert so ‘la-main pou satisfaire desir tou seki vivant.’—Psaume 145:16.\n21. Couma nou koné ki pou ena la paix entre bann dimoune ek bann zanimo?\n21 Pou ena la paix entre bann dimoune ek bann zanimo. Bann zanimo sauvage ek domestik pou mange ensam. Mem enn ti-zenfant pa pou bizin peur bann zanimo ki zordi dangereux.—Isaïe 11:6-9; 65:25.\n22. Ki pou arrive tou bann maladie?\n22 Maladie pou disparette. En tant ki dirigeant Royaume Bondié ki dan le ciel, Jésus pou gueri beaucoup plus dimoune ki kan li ti lor la terre. (Matthieu 9:35; Marc 1:40-42; Jean 5:5-9) Lerla, “okenn habitant pa pou dire: ‘Mo malade.’”—Isaïe 33:24; 35:5, 6.\n23. Kifer la resurrection pou faire nou leker content?\n23 Bann dimoune ki nou ti bien content, mais ki’nn mort, pou regagne la vie avek l’espoir ki jamais zot pa pou mort encore. Tou bann dimoune ki finn mort ek ki dan memoire Bondié pou regagne la vie. En realité, “pou ena enn resurrection bann dimoune ki juste ek bann ki pa juste.”—Actes 24:15; Jean 5:28, 29.\n24. Ki ou ressenti kan ou pensé ki li possible pou ou vive dan enn paradi lor la terre?\n24 Oui, enn l’avenir extraordinaire pé attann bann ki finn decide pou konn nou Grand Createur, Jéhovah, ek pou servi Li! C’est sa paradi ki pou ena lor la terre-la, ki Jésus ti promette criminel ki ti lor poteau pré kot li, kan li ti dire li: “To pou avek moi dan Paradi.” (Luc 23:43) Li bien important ki nou aprann plus lor Jésus Christ, parski li-mem ki pou faire nou trouve tou sa bann benediction-la.\nProjet Bondié pou faire la terre vinn enn paradi pou realisé.—Isaïe 45:18; 55:11.\nZordi Satan pé dirige le monde.—Jean 12:31; 1 Jean 5:19.\nDan le monde nouveau ki pé kosté, Bondié pou donne beaucoup benediction bann dimoune.—Psaume 37:10, 11, 29.